વડોદરાઃ વડોદરામાં પીએસઆઇ તરીકે પહેલું જ પોસ્ટીંગ મેળવનાર એન્ટી ચેઇન સ્નેચિંગ સ્કવોર્ડના પીએસઆઇ સંજયસિંહ જાડેજાએ અલકાપુરી ચોકીમાં મળસ્કે સર્વિસ રિવોલ્વરમાંથી માથામાં ગોળી મારી આપઘાત કરી લીધો હતો. આપઘાત પૂર્વે ડાયરીમાં પીએસઆઇની નોકરી મારાથી થાય તેમ નથી, માફ કરજો તેવું તેમણે લખાણ લખ્યું છે. પારુલ યુનિ.ના જયેશ પટેલને જેલમાં મળવા ગયેલા ગૃહવિભાગના બનાવટી અધિકારીની તપાસ મળ્યાના 8 કલાકમાં જ આપઘાત તેમજ સયાજીગંજના પીઆઇ હરેશ વોરાના માનસિક ટોર્ચરના આક્ષેપ સાથે પીએસઆઇના મિત્રે વીડિયો વાયરલ કરતાં સ્યૂસાઇડ પાછળ આ બંને પૈકીનું કારણ હોવાનું અનુમાન લગાવાઇ રહ્યું છે. અલબત્ત, આપઘાતના કારણ અંગે પોલીસ અધિકારીઓ હજુ સ્પષ્ટતા કરતા નથી.